# МОЖНОСТИ И ПРЕДЛОЗИ ЗА КОНСУЛТАЦИИ СО ГРАЃАНСКИТЕ ОРГАНИЗАЦИИ (ГО)

Главен извор: [OECD, Background Document on Public Consultation](https://www.oecd.org/mena/governance/36785341.pdf) и [SDG accountability handbook - Promoting Inclusive Government Consultations](https://sdgaccountability.org/working-with-formal-processes/promoting-inclusive-government-consultations/#easy-footnote-bottom-2-594)

## Методи на консултации

Формални методи – пишани коментари на циркулирани работни документи за креирање на некоја политика, работилници, онлајн платформи, јавни расправи. Овој вид на методи е подобар со оглед на тоа што се дава простор за придонес на повеќе засегнати страни (организации). При овие процедури мора да се осигура дека навистина процесот на консултации е достапен на сите чинители имајќи ја предвид локацијата и времето на одржување на консултациите. Во случајот во кој се наоѓаме сега, во време на пандемија, битно е консултациите со ГО да се префрлат на онлајн платформи и да вклучуваат повеќе организации или претставници од **мрежи** кои ќе ги консултираат своите организации членки за одредени предлози и коментари кои треба да се пренесат преку лицето кое ја претставува мрежата. Дури и во услови кога нема здравствена криза, се препорачува консултациите да се одвиваат преку мејл или преку платформи за состаноци за да може тие да бидат достапни до повеќе организации; на пример, не само до тие организации што се централизирани во Скопје, или организации што имаат помали капацитети, итн.

## Време за консултации

[OECD](https://www.oecd.org/mena/governance/36785341.pdf) како и [стандардите за консултации во однос на SDG](https://globalgoals.goldstandard.org/102-par-stakeholder-consultation-requirements/#post-3282-_Toc507502942) велат дека при секој процес на консултации мора да се испланира и остави доволно време за коментирање и инпут од страна на засегнатите страни. Стандардите според SDG предлагаат минимум два месеци во кои за една активност ќе се одржи една работна група и пишан придонес со коментари при креирањето на некоја политика или легислатива. Значи исклучително е битно кога институциите бараат „фидбек“ од ГО, да им остават доволно простор и време за коментари. Притоа, кога се пристапува со некое барање за консултации, институциите мора да земат предвид за каков документ/политика се работи, обемот на тоа што треба да се консултира, јазикот на којшто е напишан (да е јасен и достапен за сите) и оттука да се одреди потребното време кое би ѝ требало на една организација за да даде својот придонес. Истото се однесува и во случај на средби – состаноци, работни групи и јавни расправи – да се закажат планирано и доволно време однапред, со доставување што повеќе информации или background документи кои ќе бидат во полза на информирано и продуктивно одржување на средбите.

## Консултации на барање на ГО

Институциите треба да бидат отворени и респонзивни на барањата и иницијативите за консултативни процеси од страна на ГО. Исклучително е важно кога некоја организација праќа допис или бара средба со претставници на институциите, да ѝ биде одговорено, дури и кога институцијата нема капацитет да оствари консултации. Би било добро, во рамките на секоја институција да има лице кое ќе биде одговорно за примање на вакви барања и одговори (на пример како лицето одговорно за барања пристап до информации од јавен карактер). И контактите од ова лице (мејл и телефон) да се јавно достапни на веб-страните за олеснување на комуникацијата.

## Практики од други земји

Во повеќето европски земји многу повеќе се практикуваат полу-формални консултации, со неодреден рок за давање фидбек или со консултирање на организации кои се веќе етаблирани и влијателни. Ова е сличен метод со моменталните процеси кај нас. Како што беше и погоре посочено, ова можеби го забрзува процесот, но е доста нетранспарентно. Во секој случај, во повеќето земји има специфични законски рамки или стратешки документи според кои се одвива процесот на консултации. Што значи во секој случај, процес на консултации со ГО мора да е планиран. За разлика од Европа, во САД, на пример, има доста ригорозна рамка за спроведување консултации. Таму има платформа, веројатно слична на ЕНЕР кај нас, регулирана со Administrative Procedure Act (APA) во која се регистрираат сите коментари на легислативи или политики кои се наоѓаат во процедура на носење. Ова резултира со исклучително отворен процес на консултации, но ризикот е што не постојат состаноци и дебати на кои би можело подобро да се аргументираат ставовите и да се договорат одлуките. Сепак, доколку некој коментар кој е битен, а креаторите на политики не го зеле предвид, може да се спори преку судска постапка имајќи предвид дека е регистриран. Сепак ова е овозможено и од контекстот во кој функционира правосудството во америка; кај на е многу потешко една организација да тужи институција за исклучување од вид на дадениот инпут за некоја политика.

## Понатамошни битни извори

[Овде](https://cadmus.eui.eu/bitstream/handle/1814/19357/EUDO_Report_2011_04.pdf) има компаративна студија за методите на консултации во сите земји членки на ЕУ меѓу владините институции и граѓанскиот сектор.

[Овде](https://publications.iadb.org/publications/english/document/Public-Consultations-with-Civil-Society-Guidelines-for-Public-and-Private-Executing-Agencies.pdf) има документ – прирачник од скоро 300 страни за одржување консултативни процеси со ГО и со примери од различни држави. Овој прирачник се однесува на држави во рамките на OAS.